સરોવર નર્મદા ડેમમા પાણી સતત ઘટી રહ્યું છે. દર કલાકે નર્મદા ડેમની જળસપાટી એક એક સેન્ટિમીટર ઘટી રહી છે. હાલમાં તો નર્મદા ડેમની જળસપાટી છેલ્લા ૧૦ વર્ષના ગાળામાં સૌથી નીચનાં સ્તર સુધી ઘટીને ૧૧૧.૫૫ મીટરે પહોંચી ગઇ છે. નર્મદા ડેમ પર પાણીની આવક ઉપરવાસમાંથી ઘટીને ૩૬૮૮ ક્યૂસેક થઇ છે. નર્મદાની મુખ્ય કેનાલમાં ૬૩૦૨ ક્યૂસેક પાણી અને નર્મદા નદીને જીવંત રાખવા માટે ગોડબોલે ગેટમાંથી ૬૧૨ ક્યૂસેક પાણી છોડવામાં આવી રહ્યું છે. ડેમમાં હાલ પાણીનો લાઇવ જથ્થો ૯૮.૭૭ મિલિયન ક્યુબીક મીટર છે. ગઇકાલે ડેમ પર પાણીની સપાટી ૧૧૧.૬૯ મીટરથી ઘટી ૧૧૧.૫૫ મીટર થતાં એક જ દિવસમાં પાણીની સપાટીમાં અડધો ફૂટ ૧૪ સેમીનો ઘટાડો થયો છે. નર્મદા ડેમ મહત્તમ ૧૩૮.૬૮ મીટરની ઊંચાઇથી ૨૭.૧૩ મીટર ખાલી છે. હજુ પણ જળસપાટી સતત ઘટી રહી છે, જેનાં કારણે ગુજરાતની સરકાર સતત તેની પર નજર રાખી રહી છે. આ જળસપાટી અંગે નર્મદા કંટ્રોલ ઓથોરિટીનું પણ મોનિટરિંગ સતત થઇ રહ્યં છે.